SET รีบาวด์ ปิดเช้าพุ่ง9จุด รับข่าวกนง.-เฟดคงดอกเบี้ย โบรกฯมองยืนเหนือ1,635จุด โอกาสไปต่อ
SET รีบาวด์ ปิดเช้าพุ่ง9จุด รับข่าวกนง.-เฟดคงดอกเบี้ย โบรกฯมองยืนเหนือ1,635จุด โอกาสไปต่อ โดยดัชนีปิดตลาดเช้านี้ที่ระดับ 1,636.75 จุด เพิ่มขึ้น 9.13 จุด หรือ 0.56% มูลค่าการซื้อขาย 1.97 หมื่นล้านบาท
21 มี.ค. 2562

ผู้สื่อข่าวรายงานว่า ดัชนีปิดตลาดเช้านี้ที่ระดับ 1,636.75 จุด เพิ่มขึ้น 9.13 จุด หรือ 0.56% มูลค่าการซื้อขาย 1.97 หมื่นล้านบาท
10 หุ้นดันดัชนีเช้านี้

ด้าน นายอดิศักดิ์ ผู้พิพัฒน์หิรัญกุล นักกลยุทธ์การลงทุน บล.ธนชาต เปิดเผยว่า ตลาดหุ้นไทยเช้านี้ปรับตัวขึ้นได้แข็งแรงกว่าคาดและเป็นไปในทิศทางเดียวกับตลาดหุ้นในภูมิภาคเอเชียส่วนใหญ่ที่อยู่ในแดนบวก ตอบรับการที่คณะกรรมการนโยบายการเงิน (กนง.) วานนี้มีมติเป็นเอกฉันท์คงอัตราดอกเบี้ยนโยบาย จากการประชุมก่อนหน้านี้อาจมีกรรมการทางรายเสียงแตกต้องการให้ปรับขึ้นอัตราดอกเบี้ย
นอกจากนี้ ธนาคารกลางสหรัฐฯ (เฟด) ยังคงอัตราดอกเบี้ย และมีการส่งสัญญาณว่าจะไม่มีการปรับขึ้นอัตราดอกเบี้ยในปีนี้ มองว่าแลกมาด้วยแนวโน้มเศรษฐกิจที่อาจชะลอตัว อีกทั้งเฟดยังประกาศว่าจะชะลอการปรับลดงบดุลในเดือน พ.ค.จากระดับ 3 หมื่นล้านดอลลาร์/เดือน เหลือเพียง 1.5 หมื่นล้านดอลลาร์/เดือน ก่อนที่จะยุติการปรับลดงบดุลในเดือน ก.ย.ซึ่งส่งผลดีต่อสภาพคล่องในระบบ
สำหรับแนวโน้มการลงทุนในช่วงบ่ายนี้ นายอดิศักดิ์ กล่าวว่า ดัชนีฯสามารถทะลุแนว 1,635 จุดขึ้นมาได้ถือว่าดี ซึ่งตลาดฯน่าจะยืนในแดนบวกต่อไป แต่อาจจะยังไม่ได้ปรับตัวขึ้นไปแรงมาก เนื่องจากนักลงทุนยังไม่มั่นใจทิศทางการเมืองในประเทศ จึงต้องการชะลอลงทุนเพื่อรอผลการเลือกตั้ง 24 มี.ค.นี้ก่อน
พร้อมให้แนวรับ 1,635 จุด ส่วนแนวต้าน 1,643 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
PTT มูลค่าการซื้อขาย 1,206.40 ล้านบาท ปิดที่ 48.50 บาท เพิ่มขึ้น 0.25 บาท
PTTEP   มูลค่าการซื้อขาย 1,136.74 ล้านบาท ปิดที่ 124 บาท เพิ่มขึ้น 2.50 บาท
PTTGC   มูลค่าการซื้อขาย 897.68 ล้านบาท ปิดที่ 68 บาท เพิ่มขึ้น 1 บาท
CPALL  มูลค่าการซื้อขาย 686.21 ล้านบาท ปิดที่ 75.50 บาท ลดลง 0.50 บาท
TOP  มูลค่าการซื้อขาย 658.68 ล้านบาท ปิดที่ 71.75 บาท เพิ่มขึ้น 2 บาท